L I G J
Nr. 8891, datë 2.5.2002

PËR ORGANIZIMIN DHE FUNKSIONIMIN E KOMISIONEVE HETIMORE TË KUVENDIT
(Ndryshuar me ligjin nr. 106/2023, datë 21.12.2023[footnoteRef:1]) [1:  Ndryshuar me Vendimin e Gjykatës Kushtetuese nr. 54, datë 9.7.2024, botuar në FZ nr. 145, datë 13.8.2024.] 

(i përditësuar)
Në mbështetje të neneve 77 pika 3, 78, 81 pika 1 dhe 83 pika 1 të Kushtetutës, me propozimin e një grupi deputetësh,

K U V E N D I

I REPUBLIKËS SË SHQIPËRISË
V E N D O S I:

KREU I
DISPOZITA TË PËRGJITHSHME

Neni 1
Objekti i ligjit

Ky ligj rregullon mënyrën e organizimit dhe të funksionimit të komisioneve hetimore të Kuvendit, sipas parimeve të parashikuara në nenin 77 të Kushtetutës. 

Neni 2
Përkufizime
(Ndryshuar pikat 1, 6, shtuar pika 1/1 me ligjin nr. 106/2023, datë 21.12.2023)

Në kuptim të këtij ligji, me termat e mëposhtëm do të kuptohet:
1. “Komision hetimor” është komisioni i ngritur sipas pikës 2 të nenit 77 të Kushtetutës së Republikës së Shqipërisë dhe që vepron sipas procedurës së parashikuar në këtë ligj.
1/1. “Çështje e veçantë” është ajo çështje që hetohet në aspektin e kontrollit dhe zbatimit të ligjeve, të njohjes dhe verifikimit në thellësi të një fenomeni, ngjarjeje apo veprimtarie dhe që nxit iniciativa për propozime, amendime apo miratime ligjesh, me qëllim parandalimin e fenomeneve negative për shoqërinë dhe shtetin, si dhe nxjerrjen e përgjegjësive institucionale.
2. “Dëshmitar” është personi i thirrur nga komisioni për të dëshmuar mbi ngjarjet dhe faktet që ai/ajo di, në lidhje me çështjen objekt hetimi.
 3. “Hetime” janë veprimet procedurale që ndërmerren nga komisioni për të sqaruar një çështje të veçantë, por pa marrë të pandehur dhe pa ngritur akuzë penale.
4. “Provë” është çdo e dhënë, dëshmi, dokument apo fakt që shërben në nxjerrjen e konkluzioneve të hetimit dhe që merret sipas rregullave të këtij ligji.
5. “Ekspertët” janë persona që për shkak të njohurive profesionale thirren nga komisionet për të bërë akte ekspertimi mbi ngjarje apo dokumente që lidhen me hetimin. Statusi i tyre është i njëjtë me atë të parashikuar në Kodin e Procedurës Penale.
6. “Ekspert ligjor” është personi me njohuri të konsoliduara në fushën e hetimit, që zgjidhet dhe shkarkohet me një shumicë prej 2/3 të anëtarëve të komisionit.
7.“Vendim i ndërmjetëm” është vendimi i komisionit i marrë, sipas këtij ligji, në çdo fazë të hetimit për ndërmarrjen e procedurave të mëtejshme të hetimit, të pyetjes së dëshmitarëve, thirrjes së ekspertëve, kërkimit të informacionit dhe të dokumenteve zyrtare dhe që nuk përmban asnjë konkluzion përfundimtar.
8. “Vendim përfundimtar” është vendimi që merret nga komisioni, i cili përmban pjesën konstatuese dhe konluzionet e hetimit. 
9. “Zyrtarë me imunitet” konsiderohen zyrtarët që gëzojnë imunitet nga ndjekja penale. 
10. “Mendim i pakicës” është mendimi ndryshe në lidhje me rekomandimet përfundimtare të komisionit, i anëtarëve që mbeten në pakicë në komision, i cili shoqëron vendimin përfundimtar dhe që i paraqitet Kuvendit për shqyrtim e miratim.



Neni 3
Fusha e veprimtarisë së komisioneve hetimore të Kuvendit
(Ndryshuar pika 1 me ligjin nr. 106/2023, datë 21.12.2023)

1. Komisionet hetimore të Kuvendit krijohen për të hetuar çështje të veçanta sipas pikës 2 të nenit 77 të Kushtetutës. Komisionet hetimore janë mjet efektiv kontrolli që veprojnë vetëm brenda hapësirës kontrolluese të parlamentit e të lidhura në mënyrë funksionale me pushtetin e ligjvënësit.
2. Komisioni hetimor i Kuvendit krijohet edhe për të hetuar mbi zyrtarë me imunitet që kanë lidhje me çështjen që është objekt i hetimit.
3. Kuvendi ka të drejtë të caktojë komision hetimor sa herë që fillon procedurën e shkarkimit të zyrtarëve të lartë, të parashikuar në nenet 62, 73 pika 3, 90 pika 2, 128, 140, 149 pika 2 dhe 162 të Kushtetutës, si dhe në rastet kur ligji i jep të drejtë Kuvendit të shkarkojë zyrtarë të tjerë.
4. Komisioni nuk mund të ngrejë akuza penale dhe as të ushtrojë atributet e gjykatave. 

Neni 4
Parime të përgjithshme
(Ndryshuar me ligjin nr. 106/2023, datë 21.12.2023)
       1. Komisionet hetimore të Kuvendit ngrihen dhe funksionojnë mbi bazën e parimeve kushtetuese dhe rregullave të përcaktuara në këtë ligj si më poshtë:
       a) parimi i ndarjes dhe balancimit të pushteteve;
       b) parimi për një proces të rregullt ligjor;
       c) parimi i prezumimit të pafajësisë;
d) parimi i paanshmërisë dhe i respektimit të jetës private të individit.
2. Rregullat e parashikuara në Kodin e Procedurës Penale për hetimin zbatohen drejtpërdrejt nga komisionet hetimore të Kuvendit.
3. Vendimi përfundimtar i komisionit hetimor të Kuvendit shoqërohet gjithmonë me mendimin e pakicës dhe shpallet publikisht.
4. Shfuqizuar.
5. Komisionet hetimore të Kuvendit paraqesin rekomandime në seancë plenare dhe, kur këto miratohen, i dërgohen Prokurorit të Përgjithshëm/Drejtues i Prokurorisë së Posaçme për marrjen e masave të mëtejshme. 
6. Komisionet hetimore nuk mund të ngrihen gjatë 4 muajve para mbarimit të mandatit të Kuvendit.
7. Prokurori i Përgjithshëm/Drejtues i Prokurorisë së Posaçme informon Kuvendin për ecurinë e hetimit mbi çështjet e rekomanduara për hetim.


KREU II
PROCEDURAT E KRIJIMIT TË KOMISIONEVE
HETIMORE TË KUVENDIT

Neni 5
Nisma për krijimin e komisionit
(Ndryshuar pika 1 me ligjin nr. 106/2023, datë 21.12.2023)

       1. Komisioni krijohet me kërkesë të 35 deputetëve. Grupi nismëtar paraqet qëllimin e krijimit të komisionit, çështjen që do të hetohet, propozimin për përbërjen e komisionit dhe afatin e përafërt të përfundimit të hetimeve. Kuvendi është i detyruar të miratojë ngritjen e komisionit kur objekti i hetimit respekton parimet dhe standardet kushtetuese si më poshtë:
       a) çështja duhet të ketë të bëjë me funksionin ligjvënës dhe funksione të tjera të Kuvendit;
       b) objekti i hetimit duhet të fokusohet në çështje ose në subjekte konkrete;
        c) duhet të ekzistojnë të dhëna ose indicie të mjaftueshme për ekzistencën e çështjes për të cilën kërkohet ngritja e komisionit hetimor.
2. Kuvendi ka të drejtë të krijojë komision hetimi, sipas rregullave të këtij ligji, kur kërkohet nga jo më pak se 5 deputetë, ose nga një komision i përhershëm, për hetimin e një çështjeje të veçantë, ose kur fillon procedura e shkarkimit të zyrtarëve me imunitet.

Neni 6
Forma për ushtrimin e nismës

Nismëtarët e ngritjes së komisionit duhet t’i paraqesin kërkesë me shkrim Kryetarit të Kuvendit, e cila përmban të gjitha elementet e përcaktuara në nenin 5, si dhe nëshkrimet e grupit nismëtar. 

Neni 7

Detyrimet e Kryetarit të Kuvendit
(Ndryshuar fjalë me ligjin nr. 106/2023, datë 21.12.2023)

1. Kryetari i Kuvendit, jo më vonë se 5 ditë nga data e marrjes së kërkesës, mbledh Konferencën e Kryetarëve për të diskutuar mbi kërkesën e nismëtarëve, përbërjen e komisionit dhe caktimin e datës së miratimit në Kuvend. 
2. Kur Konferenca e Kryetarëve nuk arrin të përcaktojë elementet e mësipërme me konsensus, atëherë këto çështje i adresohen seancës plenare, e cila vendos me shumicën e anëtarëve të pranishëm.
[bookmark: _Hlk156894626]3. Kërkesa paraqitet për miratim në seancën plenare më të afërt, por jo më vonë se 15 ditë nga data e mbledhjes së Konferencës së Kryetarëve.
4. Brenda 7 ditëve nga miratimi i vendimit, komisioni fillon punën. 
5. Kryetari i Kuvendit, menjëherë pas marrjes së vendimit për ngritjen e komisionit, cakton mjediset dhe mjetet e punës së komisionit, si dhe personelin e nevojshëm.  Në çdo rast komisionit i vihet në dispozicion eksperti jurist.
6. Sekretari i Përgjithshëm i Kuvendit merr masa për zbatimin e vendimit të Kuvendit dhe të urdhrave të Kryetarit të Kuvendit, për mbarëvajtjen e punës së komisionit.

Neni 8
Detyrimet e Kuvendit

1. Kuvendi miraton ngritjen dhe përbërjen e komisionit të kërkuar, sipas nenit 5 të këtij ligji, me shumicën e thjeshtë të deputetëve të pranishëm.
2. Vendimi i Kuvendit duhet të përmbajë qëllimin e krijimit të komisionit, objektin e hetimit, numrin dhe anëtarët e tij, sipas përkatësisë politike, si dhe kryetarin e zëvendëskryetarin.
3. Kuvendi nuk mund të vendosë kufizime në objektin e punës, përbërjen dhe kohëzgjatjen e komisionit të kërkuar nga grupi i deputetëve nismëtarë, përveç rasteve kur nga rrethanat gjykohet se kërkesa përmban elemente të shkeljes së Kushtetutës.

KREU III
ORGANIZIMI DHE FUNKSIONIMI I KOMISIONEVE HETIMORE
TË KUVENDIT

Neni 9
Përbërja e komisionit

1. Komisioni përbëhet nga jo më pak se 9 dhe jo më shumë se 15 deputetë, por gjithmonë me numër tek.
2. Komisioni përbëhet nga deputetë të partive të pozitës dhe të opozitës, në raporte sa më të afërta përfaqësimi, por diferenca të jetë jo më shumë se një anëtar.

3. Kryetari i komisionit i takon atij grupimi politik, deputetët e të cilit janë nismëtarë të krijimit të komisionit. Në këtë rast zëvendëskryetari i takon grupimit tjetër.
4. Emrat e deputetëve anëtarë të komisionit, raportet e përfaqësimit në komision, si dhe përkatësia politike e vendit të kryetarit dhe zëvendëskryetarit diskutohen në Konferencën e Kryetarëve, të cilat i propozohen Kuvendit për miratim.
5. Anëtarët e komisionit kanë të drejtë të tërhiqen nga komisioni në çdo kohë që ata e çmojnë të arsyeshme, me përjashtim të momentit kur komisioni do të marrë vendimin përfundimtar. 
6. Anëtarët e larguar zëvendësohen nga grupimi politik që ato përfaqësojnë, jo më vonë se 3 ditë nga data e deklarimit të tërheqjes së tyre. Anëtari i ri miratohet në seancën plenare më të parë të Kuvendit, me propozim të grupimit politik përkatës. 
7. Në rastet e mungesave të anëtarit të komisionit të hetimit, pa shkaqe të përligjura në më shumë se 3 mbledhje radhazi, komisioni vendos që të kërkojë zëvendësimin e tij në seancën plenare më të afërt të Kuvendit. Anëtari i ri ka të drejtë të njihet me përmbajtjen e të gjithë veprimtarisë së zhvilluar nga ana e komisionit.
8. Kur një grupim politik tërheq anëtarët e tij nga komisioni, atëherë Kuvendi i zëvendëson ata me deputetë të tjerë. Në rast se anëtarët e tërhequr të komisionit i takojnë grupimit politik ku bëjnë pjesë nismëtarët e komisonit, Kuvendi vendos pushimin e veprimtarisë së mëtejshme të  komisionit.
Kur largohet kryetari ose zëvendëskryetari, atëherë komisioni zgjedh një të ri pasi vendi i mbetur bosh plotësohet sipas procedurës së mësipërme.

Neni 10
Drejtimi i komisionit

1. Kryetari dhe zëvendëskryetari i komisionit drejtojnë të gjithë veprimtarinë e tij në përputhje me këtë ligj, si dhe me Rregulloren e Kuvendit. Në mungesë të kryetarit, detyrat e tij kryhen nga zëvendëskryetari. 
2. Komisioni, në mbledhjen e tij të parë, zgjedh nga radhët e tij, me shumicën e votave të të gjithë anëtarëve, një sekretar, i cili drejton çështjet administrative dhe teknike.

Neni 11
Thirrja e komisionit

1. Mbledhja e parë e komisionit thirret nga kryetari dhe zëvendëskryetari i tij jo më vonë se tri ditë nga data e marrjes së vendimit për krijimin e komisionit.
2. Kryetari njofton të gjithë anëtarët e komisionit për datën, orën dhe vendin e mbledhjes.
3. Në mbledhjen e parë marrin pjesë anëtarët e komisionit dhe personeli i caktuar në shërbim të komisionit.
4. Kryetari deklaron qëllimin e ngritjes së komisionit, përcakton detyrat e komisionit, si dhe planin paraprak të hetimit.

Neni 12
Zhvillimi i mbledhjeve
(Ndryshuar e shtuar me ligjin nr. 106/2023, datë 21.12.2023)

1. Mbledhjet thirren dhe drejtohen nga kryetari dhe në mungesë ose pamundësi të tij nga zëvendëskryetari i komisionit. Prania e personave të tjerë në mbledhjet e komisionit vendoset nga komisioni me shumicën e të gjithë anëtarëve të tij.
2. Anëtarët e komisionit shprehin lirisht mendimin e tyre dhe votojnë sipas bindjes së tyre. Në asnjë rast nuk lejohet që të fyejnë ose të prekin dinjitetin personal të personave të thirrur në komision. Drejtuesi i mbledhjes së komisionit zbaton rregullat për masat disiplinore të parashikuara në Rregullore dhe Kodin e Sjelljes së Deputetëve.
       3. Mbledhjet e komisionit si rregull janë të hapura. Komisioni hetimor me vendim të ndërmjetëm përjashton publikun nga mbledhjet e tij nëse:
a) duhet t’u referohen fakteve që kanë të bëjnë me jetën personale të dëshmitarëve ose të palëve të treta;
b) kur rrezikohet jeta, shëndeti dhe liria e dëshmitarit ose personit të lidhur me të;
c) kur bëhen referenca për një sekret tregtar, të klasifikuar si informacion “sekret”;
    d) kur publiciteti mund të sjellë përhapjen e të dhënave që duhet të mbahen sekret në interes të shtetit.
          3/1. Kryetari i komisionit informon personat që marrin pjesë në mbledhjen e zhvilluar me dyer të mbyllura për detyrimin që kanë për të ruajtur konfidencial informacionin e mësuar në mbledhje.
4. Çdo mbledhje e komisionit si rregull incizohet dhe në çdo rast mbahet procesverbal i mbledhjes, në të cilin regjistrohet gjithçka thuhet në të.
5. Kryetari dhe/ose sekretari në fund të çdo mbledhjeje firmosin procesverbalin.

Neni 13
Marrja e vendimeve
(Ndryshuar pika 4, shtuar pika 5 me ligjin nr. 106/2023, datë 21.12.2023)

1. Mbledhjet e komisionit janë të vlefshme kur në to merr pjesë më shumë se gjysma e anëtarëve të tij.
2. Komisioni merr vendime të ndërmjetme me shumicën e anëtarëve të pranishëm, ndërsa vendimet përfundimtare merren me shumicën e të gjithë anëtarëve të tij. 
3. Komisioni voton zakonisht me ngritjen e dorës, përveç rastit kur me kërkesën e të paktën tre anëtarëve kërkohet që votimi të bëhet nominal ose i fshehtë.
4. Vendimmarrja e lidhur me provat realizohet me vendim të ndërmjetëm të shumicës së anëtarëve që kërkon kjo lloj vendimmarrje.
5. Kërkesa për pyetjen e dëshmitarëve ose marrjen e provave të tjera, pasi ka filluar shqyrtimi, mund të ngrihet nga çdo anëtar komisioni dhe pranohet me vendim të ndërmjetëm të komisionit. Hetimi fillon me marrjen e provave të kërkuara nga grupi nismëtar i komisionit dhe vazhdon me marrjen e provave që kërkohen nga grupimi tjetër jonismëtar.

Neni 14
Kompetencat e komisionit

Në ushtrimin e funksioneve të tij, përveç detyrave të parashikuara në këtë ligj, komisioni ka këto drejta dhe kryen këto detyra: 
a)  kryen hetime, sipas përcaktimeve të bëra në këtë ligj; 
b) thërret titullarë institucionesh për pyetje, si dhe kërkon nga ata informacione ose dokumente zyrtare;
c)  merr në pyetje dëshmitarë dhe persona të tjerë;
ç) merr vendime, sipas rregullave të parashikuara në këtë ligj;
d) përgatit dhe miraton vendimin përfundimtar të hetimit, së bashku me mendimin e pakicës;
dh) paraqet për miratim në Kuvend raportin përfundimtar.

KREU IV
KRYERJA E HETIMEVE

Neni 15
Fillimi i hetimit
(Ndryshuar pikat 1,2, shtuar fjalë në pikën 3 me ligjin nr. 106/2023, datë 21.12.2023)
        1. Pas njohjes me objektin e çështjes që do të hetohet, komisioni nëpërmjet ekspertit ligjor/ekspertëve ligjorë, të zgjedhur nga 2/3 e anëtarëve të komisionit, mbledh të dhëna për çështjen. Të dhënat mund të jenë informacione zyrtare dhe jozyrtare, por që njihen publikisht.
2. Eksperti ligjor/ekspertët ligjorë ia raportojnë gjetjet e tyre me shkrim dhe verbalisht komisionit si dhe propozojnë planin e hetimeve. Eksperti ligjor/ekspertët ligjorë ndalohen të bëjnë deklarata publike mbi gjetjet.
3. Pasi sigurohen të dhënat paraprake për çështjen nga eksperti ligjor/ekspertët ligjorë, komisioni me vendim të ndërmjetëm miraton planin e hetimeve sipas propozimeve të ekspertëve deri në përfundimin e tyre. Plani i hetimeve mund të ndryshojë gjatë zhvillimit të hetimeve, kur dalin prova ose ngjarje të reja që lidhen me çështjen.
4. Plani i hetimeve përmban gjithë hapat proceduralë, veprimet hetimore që do të ndiqen nga komisioni për hetimin e çështjes, si dhe rrethin e personave që do të merren si dëshmitarë ose ekspertë, sipas rregullave të Kodit të Procedurës Penale.
5. Pas miratimit të planit të hetimit, komisioni deklaron fillimin e hetimeve.

Neni 16
Thirrja për të dëshmuar
(Shtuar pikat 1/1, 1/2, 2/1, 2/2, 2/3, 2/4, 2/5 me ligjin nr. 106/2023, datë 21.12.2023[footnoteRef:2]) [2:  Shfuqizuar nënpikat 1/2 të pikës 1 dhe 2/4 të pikës 2 me Vendimin e Gjykatës Kushtetuese nr. 54, datë 9.7.2024.
] 


1. Komisioni thërret dëshmitarë për të sqaruar rrethana të ndryshme që lidhen me çështjen, sipas rregullave të parashikuara në Kodin e Procedurës Penale.
     1/1. Dëshmitari nuk duhet të dëshmojë për çka flitet në publik dhe as të shprehë vlerësime personale, me përjashtim të rasteve kur ato nuk mund të ndahen nga dëshmia për faktet.
          1/2. Shfuqizuar.
2. Thirrja e dëshmitarëve bëhet me vendim të ndërmjetëm.
    2/1. Pyetja e dëshmitarëve si rregull bëhet individualisht dhe pa praninë e dëshmitarëve të tjerë që do të pyeten më vonë.
   2/2. Çdo dëshmitar, përpara se të pyetet, informohet për çështjen për të cilën i kërkohet të dëshmojë, për të drejtat e tij ligjore dhe për pasojat ligjore të mosparaqitjes.
   2/3. Dëshmitarët kanë të drejtë të kërkojnë ndihmën e një mbrojtësi ligjor të zgjedhur prej tyre për seancën dëgjimore. Çdo dëshmitari i jepet mundësia e një deklarate paraprake të kontekstualizuar lidhur me objektin e pyetjes.
[bookmark: _GoBack]   2/4. Shfuqizuar.
       2/5. Pyetja e çdo dëshmitari respekton për aq sa është e mundur rregullat e parashikuara në nenin 95 të Rregullores së Kuvendit.
           3. Të gjitha dëshmitë e marra regjistrohen në procesverbalin e mbledhjes të komisionit.
           4. Kur dëshmitari nuk paraqitet pa arsye të përligjura, i kërkohet organeve të policisë të bëjnë thirrjen me forcë të tij.

Neni 17
Administrimi i dokumenteve dhe të dhënave të tjera
që ndihmojnë hetimet

1. Në shërbim të hetimeve mbi çështjen, komisioni administron dokumente zyrtare, si dhe të dhëna të tjera që ndihmojnë në zhvillimin e hetimeve.
2. Organet kompetente që i disponojnë këto të dhëna dhe dokumente janë të detyruara t’ia përcjellin zyrtarisht komisionit, sipas kërkesës së tij.
3. Anëtarët dhe personeli ndihmës i komisionit janë përgjegjës për ruajtjen e sekretit shtetëror gjatë hetimeve, sipas rregullave të parashikuara në nenet 159,160 dhe 161 të Kodit të Procedurës Penale.

Neni 18
Ekspertët

1. Ekspertët thirren dhe kanë detyrime, sipas rregullave të parashikuara në Kodin e Procedurës Penale.
2. Për të sqaruar rrethana të ndryshme që lidhen me çështjen, komisioni thërret ekspertë të njohur nga gjykata për fusha të ndryshme.
3. Ekspertët janë të detyruar të raportojnë me shkrim për pyetjet që ngre komisioni për ta.
4. Ekspertët duhet të jenë të paanshëm në konkluzionet e tyre dhe duhet të raportojnë mendimin e tyre për çështjen mbi parimet e profesionalizmit. 

Neni 19
Përfundimi i hetimit

1. Hetimet quhen të përfunduara kur përmbushen të gjitha pikat e planit të hetimeve dhe kur komisioni krijon mendim të qartë për çështjen objekt hetimi.
2. Përfundimi i hetimeve deklarohet me vendim të ndërmjetëm.

Neni 20
Përgatitja e raportit përfundimtar

1. Pas përfundimit të hetimeve, kryetari i komisionit paraqet raportin përfundimtar të hetimeve, i cili përmban konkluzionet e hetimit, provat që kanë çuar komisionin në këto konkluzione, si dhe propozime për zgjidhjen e çështjes ose masa ndëshkimore për persona përgjegjës, kur ka të tillë.
2. Raporti përfundimtar shoqërohet edhe me planin e hetimeve, si dhe me aktet e ekspertimit, që mund të jenë bërë gjatë hetimit.
3. Kur komisioni, pas përfundimit të hetimeve, çmon se zyrtarë me imunitet plotësojnë kushtet për shkarkimin e tyre, propozon fillimin e procedurave të shkarkimit. Kur këto procedura kanë filluar, i mbështet ato me konkluzionet e hetimit.
4. Raporti përfundimtar miratohet nga komisioni me vendim përfundimtar.

Neni 21
Mendimi i pakicës

Anëtarët e komisionit që kanë mendim ndryshe, pjesërisht ose të plotë, me konkluzionet e raportit përfundimtar, duhet të përgatisin me shkrim mendimet e tyre, që i bashkëngjiten vendimit përfundimtar.

Neni 22
Paraqitja e raportit në Kuvend

1. Raporti përfundimtar i paraqitet seancës plenare të Kuvendit brenda 7 ditëve nga data e marrjes së vendimit përfundimtar të komisionit.
2. Kuvendi i miraton konkluzionet e komisionit në përputhje me përcaktimet e bëra në nenin 78 të Kushtetutës. 
3. Kur raporti i miratuar në Kuvend përmban të dhëna për ekzistencën e veprave penale, atëherë ai i dërgohet Prokurorit të Përgjithshëm/Drejtues i Prokurorisë së Posaçme për fillimin e çështjes penale.
[bookmark: _Hlk156818399]4. Prokurori i Përgjithshëm/Drejtues i Prokurorisë së Posaçme, kur konstaton se janë kryer vepra penale, fillon çështjen penale dhe më pas njofton Kuvendin për fillimin e hetimeve. 
5. Kur raporti i Kuvendit përmban të dhëna për vepra penale të kryera nga një zyrtar me imunitet dhe Kuvendi nuk e ka shkarkuar atë, atëherë Prokurori i Përgjithshëm/Drejtues i Prokurorisë së Posaçme i kërkon Kuvendit heqjen e imunitetit të zyrtarit përkatës. 
6. Me paraqitjen e raportit përfundimtar në Kuvend, komisioni pushon së ekzistuari.

Neni 23
Buxheti i komisionit

1. Për veprimtarinë e tij, komisioni ka fondin financiar të caktuar nga Kuvendi me propozim të komisionit.
2. Shpenzimet e komisionit miratohen dhe ndiqen nga kryesia e komisionit. Anëtarët e komisionit shpërblehen në bazë të rregullave të caktuara në Rregulloren e Kuvendit.

Neni 24
Dispozitë e fundit
(Shfuqizuar pika 2 me ligjin nr. 106/2023, datë 21.12.2023)

1. Komisioni hetimor i Kuvendit për organizimin e mbledhjeve mbështetet në Rregulloren e Kuvendit.
2. Shfuqizuar.

Neni 25
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr. 3342, datë 23.5.2002 të Presidentit të Republikës së Shqipërisë, Rexhep Meidani



